CELEX: 32009R0733
Language: mt
Date: 2009-08-11 00:00:00
Title: Regolament tal-Kummissjoni (KE) Nru 733/2009 tal- 11 ta’ Awwissu 2009 li jadotta miżuri ta’ emerġenza għas-suq tal-ħalib u l-prodotti tal-ħalib fil-forma tal-ftuħ tax-xiri tal-butir u tat-trab tal-ħalib xkumat bi proċedura ta’ sejħa għall-offerti għall-perjodu bejn l- 1 ta’ Settembru 2009 u t- 30 ta’ Novembru 2009

12.8.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 208/5
            
         REGOLAMENT TAL-KUMMISSJONI (KE) Nru 733/2009
   tal-11 ta’ Awwissu 2009
   li jadotta miżuri ta’ emerġenza għas-suq tal-ħalib u l-prodotti tal-ħalib fil-forma tal-ftuħ tax-xiri tal-butir u tat-trab tal-ħalib xkumat bi proċedura ta’ sejħa għall-offerti għall-perjodu bejn l-1 ta’ Settembru 2009 u t-30 ta’ Novembru 2009
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1), u b’mod partikolari l-Artikolu 191, flimkien mal-Artikolu 4 tiegħu,
   Billi:
   
               (1)
            
            
               Il-prezzijiet tas-suq dinji għall-prodotti tal-ħalib ċedew b’mod notevoli minħabba żieda fil-provvista dinjija u tnaqqis fid-domanda f’konnessjoni mal-kriżi finanzjarja u ekonomika. Il-prezzijiet tas-suq Komunitarju għall-prodotti tal-ħalib waqgħu b’mod sinifikanti. B’riżultat ta’ kombinazzjoni ta’ miżuri tas-suq li ttieħdu fil-bidu ta’ din is-sena l-prezzijiet komunitarji stabbilizzaw ruħhom fil-livelli tal-prezz tal-appoġġ. Jeħtieġ li dawn il-miżuri ta’ appoġġ għas-suq, partikolarment l-intervent pubbliku, ikomplu japplikaw sakemm ikun hemm in-neċessità sabiex jiġi evitat deterjorament ulterjuri fil-prezzijiet u tfixkil fis-suq Komunitarju.
            
         
               (2)
            
            
               Fid-dawl tas-sitwazzjoni tas-suq kurrenti u prevedibbli huwa meħtieġ li l-intervent pubbliku għall-butir u t-trab tal-ħalib xkumat ikompli wara l-31 ta’ Awwissu 2009.
            
         
               (3)
            
            
               Il-Kummissjoni għamlet proposta għal Regolament tal-Kunsill dwar estensjoni għall-2009 u l-2010 tal-perjodu għall-intervent pubbliku għall-butir u t-trab tal-ħalib xkumat kif ipprovdut fl-Artikolu 11(e) tar-Regolament (KE) Nru 1234/2007, li ntlaqgħet tajjeb mill-Kunsill.
            
         
               (4)
            
            
               Fid-dawl tal-urġenza li biha dawn il-miżuri jridu jittieħdu peress li l-perjodu tal-intervent jagħlaq fil-31 ta’ Awwissu 2009 u l-problema prattika li, wara l-elezzjonijiet riċenti, il-Parlament Ewropew x’aktarx ma jkunx fil-pożizzjoni li joffri opinjoni fi żmien xieraq, il-Kummissjoni għandha tadotta l-miżuri meħtieġa ta’ emerġenza.
            
         
               (5)
            
            
               L-Artikolu 13 tar-Regolament tal-Kummissjoni (KE) Nru 105/2008 (2) jistabbilixxi r-regoli li għandhom jitħarsu meta l-Kummissjoni tiddeċiedi li x-xiri tal-butir għandu jsir skont proċedura ta’ sejħa għall-offerti.
            
         
               (6)
            
            
               L-Artikolu 13 tar-Regolament tal-Kummissjoni (KE) Nru 214/2001 (3) jistabbilixxi r-regoli li għandhom jitħarsu meta l-Kummissjoni tiddeċiedi li x-xiri tat-trab tal-ħalib xkumat għandu jsir skont proċedura ta’ sejħa għall-offerti.
            
         
               (7)
            
            
               Fid-dawl tas-sitwazzjoni speċjali fis-suq tal-ħalib u sabiex is-sistema tkun aktar effiċjenti, huwa xieraq li, permezz ta’ deroga mir-Regolamenti (KE) Nru 214/2001 u (KE) Nru 105/2008, il-frekwenza tas-sejħiet għall-offerti tiżdied għal darbtejn fix-xahar.
            
         
               (8)
            
            
               Għal raġunijiet ta’ effiċjenza, dan ir-Regolament jipprovdi għall-informazzjoni kollha meħtieġa għall-operaturi u għahekk ma hemmx bżonn ta’ avviż separat għas-sejħa tal-offerti. Sabiex ikun garantit li l-operaturi jkollhom l-aktar informazzjoni aġġornata dwar id-dettalji tal-kuntatt tal-aġenziji tal-ħlas, huwa xieraq li l-informazzjoni tkun ippubblikata b’mezzi aktar effettivi ta’ komunikazzjoni mill-pubblikazzjoni f’Il-Ġurnal Uffiċjali tal-Unjoni Ewropea.
            
         
               (9)
            
            
               L-estensjoni tal-perjodu tal-intervent għandha tapplika għall-perjodu limitat ta’ tliet xhur biss - mill-1 ta’ Settembru sat-30 ta’ Novembru 2009.
            
         
               (10)
            
            
               Il-miżuri pprovduti f’dan ir-Regolament huma skont l-opinjoni tal-Kumitat tal-Ġestjoni tal-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   KAPITOLU I
   
      BUTIR
   
   Artikolu 1
   Ix-xiri tal-butir bi proċedura ta’ sejħa għall-offerti hija miftuħa mill-1 ta’ Settembru 2009 sat-30 ta’ Novembru 2009, taħt il-kundizzjonijiet stipulati fit-Taqsima 3 tal-Kapitolu II tar-Regolament (KE) Nru 105/2008 u f’dan ir-Regolament.
   Artikolu 2
   1.   B’deroga mill-Artikolu 13(3) tar-Regolament (KE) Nru 105/2008, l-iskadenza għat-tressiq ta’ offerti b’risposta għall-istediniet individwali għall-offerti hija l-11:00 (ħin ta’ Brussell) fl-ewwel u t-tielet nhar ta’ Tlieta tax-xahar.
   F’każ li t-Tlieta tkun festa pubblika, l-iskadenza għandha tkun il-11.00 (ħin ta’ Brussell) tal-jum tax-xogħol ta’ qabel.
   L-iskadenza għat-tressiq tal-offerti għall-ewwel sejħa individwali għall-offerti hija l-1 ta’ Settembru 2009 fis-11.00 (ħin ta’ Brussell).
   2.   B’deroga mill-Artikolu 13(2) tar-Regolament (KE) Nru 105/2008 mhu se jkun ippubblikat ebda avviż ta’ sejħa għall-offerti (4).
   KAPITOLU II
   
      TRAB TAL-ĦALIB XKUMAT
   
   Artikolu 3
   Ix-xiri tat-trab tal-ħalib xkumat bi proċedura ta’ sejħa għall-offerti hija miftuħa mill-1 ta’ Settembru 2009 sat-30 ta’ Novembru 2009, taħt il-kundizzjonijiet stipulati fit-Taqsima 4 tal-Kapitolu II tar-Regolament (KE) Nru 214/2001 u f’dan ir-Regolament.
   Artikolu 4
   1.   B’deroga mill-Artikolu 14(2) tar-Regolament (KE) Nru 214/2001, l-iskadenza għat-tressiq ta’ offerti b’risposta għall-istediniet individwali għall-offerti hija l-11:00 (ħin ta’ Brussell) fl-ewwel u t-tielet Tlieta tax-xahar.
   F’każ li t-Tlieta tkun festa pubblika, l-iskadenza għandha tkun il-11.00 (ħin ta’ Brussell) tal-jum tax-xogħol ta’ qabel.
   L-iskadenza għat-tressiq tal-offerti għall-ewwel sejħa individwali għall-offerti hija l-1 ta’ Settembru 2009 fis-11.00 (ħin ta’ Brussell).
   2.   B’deroga mill-Artikolu 14(1) tar-Regolament (KE) Nru 214/2001 mhu se jkun ippubblikat l-ebda avviż ta’ sejħa għall-offerti (4).
   Artikolu 5
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
      Magħmul fi Brussell, il-11 ta’ Awwissu 2009.
      
         
            Għall-Kummissjoni
         
         Mariann FISCHER BOEL
         
            Membru tal-Kummissjoni
         
      
   
   
      (1)  ĠU L 299, 16.11.2007 p. 1.
   
      (2)  ĠU L 32, 6.2.2008, p. 3.
   
      (3)  ĠU L 37, 7.2.2001, p. 100.
   
      (4)  L-indirizz relevanti tal-aġenziji tal-ħlas huma disponibbli fuq is-sit tal-Kummissjoni Ewropea CIRCA (http://circa.europa.eu/Public/irc/agri/lait/library).